VENDIM
Nr. 782, datë 18.12.2024

PËR PËRCAKTIMIN E RREGULLAVE TË DETAJUARA PËR AKSESIMIN E FAQEVE ZYRTARE TË INTERNETIT TË AUTORITETEVE PUBLIKE

Në mbështetje të nenit 100 të Kushtetutës dhe të pikës 3, të nenit 10, të ligjit nr. 43/2023, “Për qeverisjen elektronike”, të ndryshuar, me propozimin e Kryeministrit, Këshilli i Ministrave

VENDOSI:

1. Çdo autoritet publik është i detyruar të ketë një faqe zyrtare të internetit për të ofruar informacione për autoritetin publik dhe për shërbimet, të cilat i ofron për shtetasit e personat fizikë dhe/ose juridikë, duke zbatuar rregullat e mëposhtme:
a) faqja zyrtare përmban emrin e autoritetit publik, me qëllim identifikimin dhe kontaktimin e tij;
b) adresa e selisë apo qendra kryesore e veprimtarisë së autoritetit publik duhet të jetë e qartë për shtetasit dhe personat fizikë dhe/ose juridikë, që vizitojnë vendndodhjen fizike të tij;
c) faqja zyrtare përmban adresën e postës elektronike shtetërore dhe çdo adresë tjetër për informacion për shtetasit e personat fizikë dhe/ose juridikë për të adresuar çështje dhe për të kërkuar ndihmë në mënyrë efikase;
ç)  faqja zyrtare përmban listën e shërbimeve publike elektronike, që ofron autoriteti publik në platformën qeveritare “e-Albania”;
d) faqja zyrtare përmban çdo informacion tjetër të nevojshëm, në përputhje me parashikimet e legjislacionit për të drejtën e informimit, konsultimit publik, si dhe për sinjalizimin e mbrojtjen e sinjalizuesve;
dh) çdo publikim në faqen zyrtare përmban datën e publikimit dhe datën e përditësimit të fundit;
e) faqja zyrtare përmban emrin dhe adresën e selisë së institucionit/autoritetit që ushtron kontroll për funksionimin e autoritetit publik.
2. Faqet zyrtare të internetit të autoriteteve publike përmbajnë kushtet e përdorimit dhe kufizimet e informacionit të publikuar, ku përfshihen rregullat e mëposhtme:
a) informacion të qartë, transparent dhe të detajuar për mënyrën se si përdoruesit mund të shfrytëzojnë të dhënat e ofruara nga faqja;
b) njoftim publik për përdoruesit për ndryshimet e kryera dhe për çdo modifikim të rëndësishëm në aksesin ose përdorimin e informacionit;
c) ndalimi i përdorimit të informacionit për qëllime tregtare, pa leje të posaçme nga autoriteti publik. Mosrespektimi i këtij kufizimi sjell përgjegjësi ligjore për përdoruesin;
ç) informacioni i publikuar në faqet zyrtare të internetit përdoret i patjetërsuar dhe vetëm për qëllime të ligjshme.
3. Faqet zyrtare të internetit të autoriteteve publike duhet të plotësojnë kriteret e mëposhtme:
a) aksesohen nga çdo pajisje që ka akses në internet pavarësisht specifikave të tyre;
b) janë të disponueshme, pa ndërprerje, përgjatë të gjithë ciklit jetësor të tyre në 24 (njëzet e katër) orë në 7 (shtatë) ditë të javës;
c) janë të aksesueshme për përdoruesit pavarësisht vendndodhjes gjeografike të tyre.
4. Faqet zyrtare të internetit pajisen me funksionalitetet e dedikuara për personat me aftësi ndryshe për të lehtësuar qasjen në informacionin për shërbimet që ofrohen nga institucionet publike, si:
a) zoom (ndihmon kategorinë e personave me pamje të kufizuar);
b) kontrast (ndihmon kategorinë e personave me disleksi); 
c) navigimi me TAB (ndihmon kategorinë e personave paraplegjikë).
5. Faqet zyrtare duhet të zbatojnë protokollin e sigurisë HTTPS dhe versionet e përditësuara të tij për të siguruar komunikimin e sigurt, ndërmjet vizitorit dhe faqes.
6. Informacioni që publikohet në faqet zyrtare të internetit të autoriteteve publike është i lirë të shkarkohet/të transferohet, të ruhet, të përpunohet, të shpërndahet dhe të përdoret, me kusht që të tregohet në mënyrë të qartë burimi i tij dhe të mos paraqitet si informacion origjinal, nëse ka pësuar ndryshime. Në këtë informacion përfshihet:
a) liria për të shkarkuar dhe për të transferuar informacion. Çdo informacion i publikuar në faqet zyrtare të internetit të autoriteteve publike mund të shkarkohet dhe të transferohet lirshëm nga përdoruesit. Përdoruesit kanë të drejtën të ruajnë këto të dhëna në pajisjet e tyre për qëllime informuese ose studimore; 
b) përdorimi i informacionit të shkarkuar duhet të kryhet në zbatim të legjislacionit për mbrojtjen e së drejtës së autorit dhe burimin origjinal të informacionit. Ndalohet manipulimi apo ndryshimi i informacionit në mënyrë që ai të prezantohet si i ri ose origjinal, nëse ka pësuar ndryshime nga gjendja e tij fillestare; 
[bookmark: _GoBack]c) transparenca dhe identifikimi i burimit, në mënyrë që përdoruesit të jenë në gjendje të verifikojnë saktësinë e informacionit dhe origjinën e tij. Kur informacioni merret dhe rishpërndahet, përdoruesit janë të detyruar të tregojnë burimin origjinal në çdo përpunim, përmbledhje apo përdorim që bëhet publik.
7. Autoritetet publike kanë detyrimin të krijojnë dhe të mirëmbajnë faqet e tyre zyrtare të internetit, lehtësisht të aksesueshme për ofrimin e informacionit, në përputhje me rregullat e përcaktuara në këtë vendim, si dhe informacioni të ofrohet në mënyrë të qartë dhe të kuptueshme për audiencën e synuar, veçanërisht në rastin e informacionit që është i destinuar për të miturit. Detyrimet përfshijnë:
a) sigurimin që çdo individ, pavarësisht aftësive ose pajisjes që përdor, të mund të ketë akses të plotë në informacionin dhe shërbimet që ofrohen;
b) mirëmbajtjen e faqeve të internetit, duke kryer përditësime të rregullta të përmbajtjes dhe teknologjive të përdorura për të garantuar sigurinë dhe funksionimin e vazhdueshëm, si dhe zbatimin e praktikave më të mira për optimizimin e performancës dhe ngarkimit të faqes;
c) faqet zyrtare të internetit duhet të jenë plotësisht të përshtatura për të funksionuar në një gamë të gjerë pajisjesh dhe platformash, përfshirë kompjutera, desktopë, laptopë, telefona inteligjentë dhe tableta;
ç) informacioni që ofrohet në faqet zyrtare të internetit duhet të jetë i organizuar në mënyrë që të jetë i kuptueshëm dhe i lehtë për t’u naviguar nga audienca e synuar. Përmbajtja duhet të jetë e shkruar me gjuhë të thjeshtë;
d) kur faqet zyrtare ofrojnë informacion ose shërbime për të miturit, ato duhet të përmbajnë udhëzime specifike për prindërit apo kujdestarët, duke përfshirë edhe udhëzime për sigurinë e të dhënave dhe përdorimin e shërbimeve on-line nga fëmijët;
dh)  autoritetet publike duhet të monitorojnë rregullisht performancën e  faqeve të internetit dhe të mbledhin të dhëna për përvojën e përdoruesve për të identifikuar problemet e aksesueshmërisë dhe për t’i adresuar ato;
e) faqet duhet të kenë ndihmë on-line, përfshirë chatbots, FAQ (pyetje të shpeshta) ose shërbime të mbështetjes për përdoruesit për të siguruar që përdoruesit të marrin ndihmë në kohë reale për të naviguar dhe për të përdorur faqen.
8. Autoritetet publike janë të detyruara të marrin masa për të mbrojtur privatësinë dhe të dhënat personale të përdoruesve, në përputhje me ligjet e aplikueshme për mbrojtjen e të dhënave personale. Çdo përdorim i të dhënave personale nga palë të treta duhet të jetë i pajisur me miratim të qartë nga përdoruesit.
 9. Shtetasit dhe personat fizikë dhe/ose juridikë gëzojnë të drejtën për të përdorur pa kufizime të panevojshme dhe pa kërkesa për informacione personale faqet zyrtare të internetit të autoriteteve publike. 
10. Faqet zyrtare të internetit të autoriteteve publike përmbajnë informacion të   plotë, të saktë dhe të përditësuar periodikisht, për detyrat, kompetencat dhe aktivitetet e autoritetit publik, si dhe për dokumentet e të dhënat e tjera të rëndësishme për publikun.
11. Përpunimi i të dhënave personale, në çdo rast, kryhet në përputhje me parimet, kriteret, si dhe masat tekno-organizative, të zbatueshme për garantimin e legjislacionit për mbrojtjen e të dhënave personale.
12. Mekanizmat e mbrojtjes së të dhënave dhe sigurisë së informacionit duhet të jenë të integruar në faqet zyrtare të internetit për të ndaluar përdorimin e paligjshëm të të dhënave personale dhe për të garantuar mbrojtjen e informacionit të shtetasve.
13. Autoritetet publike garantojnë saktësinë, vlefshmërinë dhe ligjshmërinë e informacioneve që publikojnë.
14. Përveç rasteve, kur me ligj parashikohet ndryshe, faqet zyrtare të institucioneve publike janë faqe të lira dhe pa kufizime në akses.
15. Ngarkohen Agjencia Kombëtare e Shoqërisë së Informacionit dhe autoritetet publike për zbatimin e këtij vendimi.
Ky vendim hyn në fuqi pas botimit në Fletoren Zyrtare.

